La Universitat projecta per primera vegada a València el documental ‘Water Makes Us Wet. An Ecosexual Adventure’ per a cridar a l’acció climàtica

## La Universitat projecta per primera vegada a València el documental ‘Water Makes Us Wet. An Ecosexual Adventure’ per a cridar a l’acció climàtica

L'artista Graham Bell presenta la seua obra en un moment de la visita a l'exposició 'Contra-Petjades'.

L’Aula de Cinema UV, en col·laboració amb la Col·lecció Martínez Guerricabeitia, va projectar per primera vegada a València l’aventura ecosexual del duo activista format per Annie Sprinkle i Beth Stephens, en el marc de l’exposició Contra-Petjades. Artistes ecologistes enfront de la crisi mediambiental, el passat 11 de desembre al Centre Cultural La Nau de la Universitat de València.

A la projecció del documental ‘Water Makes Us Wet. An Ecosexual Adventure’ li va precedir una visita guiada gratuïta a l’exposició que acull la Sala Martínez Guerricabeitia de La Nau, a càrrec de la mediadora cultural **Eugenia Rojo**, comissària de la mostra col·lectiva en la qual participen cinc artistes compromesos amb el medi ambient, entre aquests, **Graham Bell Tornado**, artista transgènere, la pràctica transdisciplinària del qual, basada en la *performance*, explora les connexions entre el gènere i l’ecologia des d’una perspectiva *queer*.

A través del Vicerectorat de Cultura i Societat de la Universitat de València, cinema i art contemporani van convergir en aquesta proposta complementària a l’exposició ‘Contra-Petjades’ per a promoure una consciència crítica i activa enfront dels desafiaments ecològics contemporanis.

El mateix objectiu que la producció documental d’**Sprinkle** i **Stephens**, amb la qual ambdues encunyen un nou concepte: ecosexualitat. “Annie i Beth reemplacen la idea de la ‘Mare Terra’ perquè entenen que a vegades no ens comportem bé com a fills i, a partir d’ací, s’atreveixen a anar més enllà, canviar el paradigma i reivindicar la Terra com la nostra amant -d’ací l’ecosexualitat- i, a més, una amant femenina -ecofeminisme-”, explicava Bell Tornado.

Per a l’artista *performer*, el missatge ecofeminista que conté ‘Water Makes Us Wet. An Ecosexual Adventure’ és “molt important” en tant que “l’explotació de la Terra està relacionada sovint amb l’explotació de la dona” i va destacar el tractament que realitzen les cineastes de l’argument, fugint dels tòpics catastròfics per a “afrontar la realitat de manera optimista”.

Graham Bell Tornado està unit a Annie i Beth per l’amistat i va reconéixer que “sempre” ha volgut mostrar la seua obra a València: “He elegit la seua última pel·lícula perquè dues directores tan especials, una extreballadora sexual i una professora d’art, estan tractant de fomentar una nova relació amb la naturalesa i l’ecologia a través de l’ecosexualitat”. Una forma d’activisme que Bell Tornado ha aconseguit adaptar al seu treball artístic portant la teoria de l’ecologia *queer* al gran públic mitjançant la música, el vídeo i l’art gràfic.

Les persones assistents a la projecció participaren en un col·loqui amb Eugenia Rojo i Graham Bell Tornado després del visionat del documental, el primer del nou cicle ‘Diàlegs Visuals’ amb el qual l’Aula de Cinema UV ha iniciat una línia de treball audiovisual que complementarà durant 2025 els projectes expositius de La Nau.

La següent activitat està prevista per al pròxim 17 de gener en què, també en el context de l’exposició ‘Contra-Petjades’, hi haurà una projecció i un debat entorn a l’acció climàtica amb l’artista **Chiara Sgaramella**.

Arxivat en:

, Cinema
, Aula de Cinema
, Exposicions
, Centre Cultural La Nau
, Fundació General UV

## Altres Notícies

De la comèdia negra al terror: ‘Nits de Cinema’ projecta huit clàssics del 9 al 17 de juliol al claustre de La Nau

L’Academia de Cine i la Universitat de València uneixen forces per a reviure fotografies danyades després de la dana

La UV llança un nou Pla de Formació Contínua en Cinema i Audiovisual per a accessibilitat, producció i direcció

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar